รัฐบาลไทย-ข่าวทำเนียบรัฐบาล-ศธ.แถลงยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก (พ.ศ.2560-2564)
วันจันทร์ที่ 31 กรกฎาคม 2560
ศธ.แถลงยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564)
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมคณะ ร่วมแถลงยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564)
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วยนายสุเทพชิตยวงษ์เลขาธิการคณะกรรมการการอาชีวศึกษา,นายปริวัฒน์ ถานิสโรประธานอาชีวศึกษาจังหวัดชลบุรี,ว่าที่ ร.ต.ณรงค์ เกษตรภิบาลประธานอาชีวศึกษาจังหวัดระยอง และนายสุริยะ จิตรพิไลเลิศประธานอาชีวศึกษาจังหวัดฉะเชิงเทรา ร่วมแถลงยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564) เมื่อวันพฤหัสบดีที่ 27 กรกฎาคม 2560 ณ วิทยาลัยสารพัดช่างชลบุรี อําเภอเมืองฯ จังหวัดชลบุรี
พล.อ.สุรเชษฐ์ ชัยวงศ์กล่าวว่า จากการที่รัฐบาลมุ่งมั่นที่จะพัฒนาพื้นที่ระเบียงเศรษฐกิจพิเศษภาคตะวันออก (Eastern Economic Corridor: EEC) ให้เป็นเขตเศรษฐกิจชั้นนําของอาเซียน ซึ่งภายหลังคณะรัฐมนตรีได้มีมติเมื่อวันที่ 11 เมษายน 2560พล.อ.ประยุทธ์ จันทร์โอชา นายกรัฐมนตรี ได้มีข้อสั่งการมอบหมายให้กระทรวงศึกษาธิการเป็นหน่วยงานหลักร่วมกับกระทรวงแรงงาน สํานักงานคณะกรรมการส่งเสริมการลงทุน (BOI) สภาพัฒน์ และหน่วยงานที่เกี่ยวข้อง พิจารณาการผลิตกําลังคนอาชีวศึกษาให้สอดคล้องกับแผนงานของรัฐบาล เพื่อเตรียมกําลังคนให้รองรับอุตสาหกรรมเป้าหมายในพื้นที่ระเบียงเศรษฐกิจพิเศษภาคตะวันออก (Eastern Economic Corridor: EEC)
จากนั้นกระทรวงศึกษาธิการได้เชิญผู้เกี่ยวข้องจากหน่วยงานต่าง ๆ มาวางแผนร่วมกัน โดยมีสํานักงานคณะกรรมการการอาชีวศึกษา (สอศ.) เป็นหน่วยงานหลักเพื่อร่วมกันจัดทําแผนยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564)
จนกระทั่งเมื่อวันที่18กรกฎาคม2560คณะรัฐมนตรีได้มีมติเห็นชอบยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564)ตามที่กระทรวงศึกษาธิการเสนอ
สาระสําคัญของยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564)มีวัตถุประสงค์เพื่อผลิตและพัฒนากําลังคนอาชีวศึกษาที่มีคุณภาพและมาตรฐานสากล รองรับการพัฒนาเขตพื้นที่ระเบียงเศรษฐกิจพิเศษภาคตะวันออก (จังหวัดชลบุรี ระยอง และฉะเชิงเทรา) เสริมสร้างคุณลักษณะผู้เรียนให้มีความรู้ ทักษะนิสัยอุตสาหกรรม คุณธรรม จริยธรรม และความสามารถในการปรับตัวต่อการเปลี่ยนแปลงที่สอดคล้องกับการประกอบอาชีพและการดํารงชีวิตในเขตพัฒนาพิเศษภาคตะวันออกรวมทั้งส่งเสริมความร่วมมือกับสถานประกอบการ ประชาสังคมในรูปแบบประชารัฐ เพื่อยกระดับมาตรฐานการจัดอาชีวศึกษาในทุกมิติให้สอดคล้องกับบริบทของภาคการผลิตและบริการในEECตลอดจนเพิ่มขีดความสามารถ คณาจารย์ ครู บุคลากรทางการศึกษาและครูฝึกในสถานประกอบการ
นอกจากนี้ เพื่อให้รองรับการจัดการเรียนการสอนสอดคล้องกับการพัฒนาภาคการผลิตและบริการในยุคประเทศไทย 4.0ประกอบด้วย 6 ยุทธศาสตร์ได้แก่
ยุทธศาสตร์ที่ 1จัดการอาชีวศึกษาเพื่อความมั่นคงของสังคมและประเทศชาติ
ยุทธศาสตร์ที่ 2ผลิตและพัฒนากําลังคนระดับอาชีวศึกษาการวิจัย และนวัตกรรมเพื่อสร้างความสามารถในการแข่งขันของประเทศ
ยุทธศาสตร์ที่ 3การพัฒนาศักยภาพกําลังคนด้านอาชีวศึกษาทุกช่วงวัยและการสร้างสังคมแห่งการเรียนรู้
ยุทธศาสตร์ที่ 4การสร้างโอกาสความเสมอภาค และความเท่าเทียมกันด้านอาชีวศึกษา
ยุทธศาสตร์ที่ 5การสอน การแนะนําทั้งในและนอกระบบการศึกษาเพื่อสร้างการเติบโตของคุณภาพชีวิตที่เป็นมิตรต่อสิ่งแวดล้อม
ยุทธศาสตร์ที่ 6การขับเคลื่อนธุรกิจเศรษฐกิจประเทศ ด้วยงานวิจัยทุกระดับ เพื่อการปรับสมดุลและพัฒนาระบบการจัดการบริหารจัดการภาครัฐ
ดังนั้น เพื่อให้หน่วยงานที่เกี่ยวข้อง สถานประกอบการ รวมทั้งประชาชนโดยทั่วไป โดยเฉพาะอย่างยิ่งใน3จังหวัดดังกล่าว ได้รับทราบและเข้าใจในแนวทางดําเนินการตามนโยบายEECของรัฐบาล กระทรวงศึกษาธิการ จึงได้จัดให้มีการแถลงยุทธศาสตร์ในครั้งนี้ เพื่อสร้างการรับรู้และความเข้าใจให้เกิดขึ้น
นายสุเทพชิตยวงษ์กล่าวว่า หลังจากที่ พล.อ.สุรเชษฐ์ ชัยวงศ์ ได้มอบหมายให้ สอศ. ดําเนินการผลิตและพัฒนากําลังคนอาชีวศึกษาให้สอดคล้องกับแผนงานของรัฐบาล เพื่อเตรียมกําลังคนให้รองรับอุตสาหกรรมเป้าหมายในพื้นที่ EEC สอศ. ให้เสร็จสิ้นภายใน3เดือน
สอศ.ได้จัดสรรงบประมาณจํานวน223ล้านบาท เพื่อจัดตั้งศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษภาคตะวันออกระดับภาค 1 ศูนย์ ระดับจังหวัด 3 ศูนย์ รวมทั้งศูนย์ประสานงานย่อยใน 3 จังหวัดดังกล่าวอีก 10 ศูนย์เพื่อให้เป็นศูนย์อํานวยความสะดวกด้านกําลังคน รองรับปฏิบัติการร่วมกับหน่วยงานที่เกี่ยวข้องในพื้นที่ การสร้างเครือข่ายด้านการอาชีวศึกษาและพัฒนาทักษะฝีมือในภูมิภาคอาเซียนตามมาตรฐานสากล เพื่อรองรับ EEC มุ่งปรับปรุงและพัฒนาหลักสูตร EEC เพื่อสนับสนุน New Engine of Growth เพิ่มศักยภาพสถานศึกษา โดยวิทยาลัยสารพัดช่างชลบุรี เป็นทั้งศูนย์ระดับภาค และศูนย์ระดับจังหวัดชลบุรีอีกด้วย
สอศ.ได้ตั้งเป้าหมายว่าศูนย์ดังกล่าวจะช่วยผลิตและพัฒนากําลังคน รวมทั้งพัฒนาผู้บริหาร บุคลากรในสถานศึกษา อบรมผู้ประกอบการ ได้ไม่น้อยกว่า2แสนคนภายในระยะเวลา5ปี และจะเร่งพัฒนาทักษะภาษาอังกฤษสําหรับผู้เรียน ผู้บริหาร ตลอดจนบุคลากรอาชีวศึกษาในสังกัดอีกด้วย
ประธานอาชีวศึกษาจังหวัดชลบุรีระยอง และฉะเชิงเทราร่วมแถลงภารกิจ รายละเอียด และแผนปฏิบัติการตามยุทธศาสตร์ดังกล่าวเพื่อให้สอดคล้องกับความต้องการงานของภาคเอกชน และตลาดงานของประเทศ โดยแบ่งแผนการดําเนินงานออกเป็น 3 ระยะ ดังนี้
แผนระยะสั้น6เดือน (กรกฎาคม-ธันวาคม2560)เช่น พัฒนาครูฝึกในสถานประกอบการ และครูนิเทศการฝึกประสบการณ์อาชีพ เตรียมความพร้อมผู้เรียนอาชีวศึกษาให้มีสมรรถนะตรงตามความต้องการของสถานประกอบการ จัดอบรมสมรรถนะวิชาชีพระยะสั้นให้กับผู้ว่างงาน บุคคลภายนอก และผู้มีงานทํา เพื่อยกระดับฝีมือการต่อยอด 5 อุตสาหกรรมเดิม (First S-Curve) และรองรับ 5 อุตสาหกรรมในอนาคต (New S-Curve) ทําความร่วมมือกับสถานประกอบการทั้งภาคการผลิตและบริการ ในการผลิตและพัฒนากําลังคนอาชีวศึกษาเพื่อสนองตอบความต้องการกําลังคนในเขตพัฒนาพิเศษภาคตะวันออก เป็นต้น
แผนระยะกลางเช่น เปิดสอนหลักสูตรที่มีความสอดคล้องกับการต่อยอด 5 อุตสาหกรรมเดิม (First S-Curve) เพื่อเพิ่มประสิทธิภาพกําลังคนอาชีวศึกษาที่ส่งผลต่อปัจจัยการผลิต เปิดสอนหลักสูตรที่เกี่ยวข้องเพิ่มเติมในระดับประกาศนียบัตรวิชาชีพ (ปวช.) และประกาศนียบัตรวิชาชีพชั้นสูง (ปวส.) และปริญญาตรีสายปฏิบัติการ จัดหาครุภัณฑ์รองรับหลักสูตร 5 อุตสาหกรรมอนาคต (New S-Curve) และแยกระดับ ปวช. ปวส. และปริญญาตรีสายปฏิบัติการ เป็นต้น
แผนระยะยาวเช่น เปิดสอนหลักสูตรที่มีความสอดคล้องกับ 5 อุตสาหกรรมเดิม (First S-Curve) ให้ครอบคลุมทุกสาขาวิชา เปิดสอนหลักสูตร 5 อุตสาหกรรมอนาคต (New S-Curve) ให้ครอบคลุมทุกสาขาวิชาในระดับ ปวช. ปวส. และปริญญาตรีสายปฏิบัติการ จัดหาครุภัณฑ์รองรับหลักสูตร 5 อุตสาหกรรมเดิม (First S-Curve) และ 5 อุตสาหกรรมในอนาคต (New S-Curve) โดยแยกชุดครุภัณฑ์ตามระดับการศึกษา ปวช. ปวส. และปริญญาตรีสายปฏิบัติการ ส่งเสริมครูและบุคลากรทางการศึกษาให้มีวุฒิการศึกษาที่สูงขึ้นและตรงกับสาขาวิชาหลัก จัดโครงการพัฒนาวิทยาศาสตร์ เทคโนโลยี วิจัย และนวัตกรรมใหม่ เป็นต้น
พล.อ.สุรเชษฐ์ ชัยวงศ์กล่าวย้ําด้วยว่า ในการขับเคลื่อนยุทธศาสตร์ตามแผนดังกล่าว ขอให้มีความ"สอดคล้องรองรับ เชื่อมโยง และนําแผนไปสู่การปฏิบัติ"กล่าวคือการจัดทําแผนจะต้องสอดคล้องรองรับกับยุทธศาสตร์ชาติทั้ง6ด้าน นโยบายThailand 4.0เพื่อให้ประเทศมีความมั่นคง มั่งคั่ง ยั่งยืน
และขอให้ทํางานด้วยความเชื่อมโยงให้เกิดขึ้นอย่างเป็นรูปธรรมทั้ง13ศูนย์ในพื้นที่EECอันจะนําไปสู่การปฏิบัติให้เกิดผลอย่างมีคุณภาพ โดยทุกฝ่ายจะต้องมีความเข้าใจให้ถ่องแท้เสียก่อน เพราะเมื่อเกิดความเข้าใจแล้ว จะทําให้เกิดความร่วมมือ อันจะส่งผลให้เกิดความสําเร็จตามตัวชี้วัดหรือผลการประเมินต่าง ๆ ต่อไป และที่สําคัญจะทําให้ความรู้ความเข้าใจของการพัฒนาEECไปสู่ประชาชนและสังคมอย่างกว้างขวางเพื่อร่วมกันพัฒนาต่อไป
สําหรับการแถลงยุทธศาสตร์ครั้งนี้ มีผู้เกี่ยวข้องเข้าร่วมจํานวนมาก เช่น นายภวัต เลิศมุกดา รองผู้ว่าราชการจังหวัดชลบุรี, นายประชาคม จันทรชิต รองเลขาธิการคณะกรรมการการอาชีวศึกษา, ผศ.ดร.บรรพต วิรุณราช คณบดีวิทยาลัยพาณิชยศาสตร์ มหาวิทยาลัยบูรพา,พ.อ.ดร.ขจรศักดิ์ ไทยประยูร โรงเรียนเสนาธิการทหารบก,ประธานหอการค้าจังหวัด, ตัวแทนสถานประกอบการ,ผู้บริหารสถาบันอาชีวศึกษาจังหวัด, ผู้บริหารสถานศึกษาอาชีวศึกษาตลอดจนผู้แทนจากหน่วยงานทั้งภาครัฐและภาคเอกชนใน3จังหวัด
บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี: ถ่ายภาพ